P r e d k l a d a c i a     s p r á v a

	Slovenská  poľnohospodárska univerzita v Nitre začala stavbu Rekonštrukcia objektu  LUNY pre Slovenskú poľnohospodársku knižnicu so súhlasom Ministerstva financií SR v roku 1998.

	Dôvodom začatia stavby bola nutnosť uvoľnenia priestorov v objekte Okresného súdu v Nitre na Štúrovej ulici, v ktorých sídlila Slovenská poľnohospodárska knižnica (SPK). Po zriadení krajských miest a Krajského súdu v Nitre obdržala v januári 1998 Slovenská poľnohospodárska univerzita (SPU) v Nitre výpoveď z týchto priestorov, ktoré bolo potrebné uvoľniť do 28. 2. 1998. Nakoľko sa jednalo o rozsiahly knižničný fond s počtom zväzkov cca 550 tis. bolo potrebné urýchlene riešiť vhodnú náhradu. Jedinou kapacitne vhodnou budovou na tento účel v Nitre bola výrobná hala po š. p. LUNA na Štúrovej ul. č. 51, ktorá slúžila na výrobu pleteného ošatenia.

	Na kúpu objektu bola uzatvorená  zmluva o prevode práva hospodárenia v čiastke  30,0 mil. Sk s tým, že SPU Nitra vyplatí dohodnutú cenu v piatich splátkach a posledná bude do 30. 6. 2001.

	Rekonštrukciou objektu priemyselnej výrobnej haly na knižnicu dochádza k zmene funkčného využitia objektu s novými nárokmi na samotný objekt a vzťahy k okoliu. Pre úpravy priestorov bolo potrebné vypracovanie projektovej dokumentácie so zmenou dispozičného riešenia s riešením teplotechnických, svetlotechnických a požiarnych požiadaviek. Zároveň bolo potrebné vybudovať vlastný zdroj tepla a trafostanicu.

	Vzhľadom k časovej tiesni, keď bolo potrebné ešte v roku 1998 umiestniť knižničný fond do regálov a rozdeliť priestor haly na kancelárie pre spracovanie knižničného fondu boli ešte pred vlastnou rekonštrukciou tieto úpravy vykonávané súbežne s projektovou dokumentáciou, ktorá bola ukončená v januári 1999.

	V júni 1999 bol verejným obstarávaním vybraný dodávateľ stavby, s ktorým bola podpísaná zmluva o dielo na 150, 065  mil. Sk. V tejto súvislosti vznikla nutnosť preradiť stavbu financovanú zo systémových výdavkov medzi stavby financované z individuálnych výdavkov.